CELEX: 32016D1623
Language: hr
Date: 2016-06-01 00:00:00
Title: Odluka Vijeća (EU) 2016/1623 od 1. lipnja 2016. o potpisivanju, u ime Europske unije, i privremenoj primjeni Sporazuma o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane

16.9.2016   
            
            
               HR
            
            
               Službeni list Europske unije
            
            
               L 250/1
            
         ODLUKA VIJEĆA (EU) 2016/1623
   od 1. lipnja 2016.
   o potpisivanju, u ime Europske unije, i privremenoj primjeni Sporazuma o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 207. stavke 3. i 4. i članak 209. stavak 2. u vezi s člankom 218. stavkom 5.,
   uzimajući u obzir prijedlog Europske komisije,
   budući da:
   
               (1)
            
            
               Vijeće je 12. lipnja 2002. ovlastilo Komisiju da otvori pregovore o sporazumima o gospodarskom partnerstvu sa Skupinom afričkih, karipskih i pacifičkih država.
            
         
               (2)
            
            
               Pregovori su zaključeni te je Sporazum o gospodarskom partnerstvu između Europske unije i njezinih država članica, s jedne strane, i država SADC SGP-a (Bocvana, Lesoto, Mozambik, Namibija, Svazi i Južna Afrika), s druge strane („Sporazum”) parafiran 15. srpnja 2014.
            
         
               (3)
            
            
               Sporazumom o partnerstvu između članica Skupine afričkih, karipskih i pacifičkih država s jedne strane i Europske zajednice i njezinih država članica s druge strane, potpisanim u Cotonouu 23. lipnja 2000., poziva se na sklapanje sporazumâ o gospodarskom partnerstvu spojivih s WTO-om.
            
         
               (4)
            
            
               Člankom 113. stavkom 3. Sporazuma predviđa se da ga Unija i države SADC SGP-a privremeno primjenjuju do njegova stupanja na snagu.
            
         
               (5)
            
            
               Sporazum bi trebalo potpisati u ime Unije te bi ga u pogledu elemenata koji su u nadležnosti Unije trebalo privremeno primjenjivati, do završetka postupaka potrebnih za njegovo sklapanje,
            
         DONIJELO JE OVU ODLUKU:
   Članak 1.
   1.   Odobrava se potpisivanje u ime Unije Sporazuma o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane, podložno sklapanju navedenog Sporazuma.
   2.   Tekst Sporazuma priložen je ovoj Odluci.
   Članak 2.
   Predsjednika Vijeća ovlašćuje se da imenuje jednu ili više osoba ovlaštenih za potpisivanje Sporazuma u ime Unije.
   Članak 3.
   1.   U pogledu elemenata koji su u nadležnosti Unije, Unija privremeno primjenjuje Sporazum, kako je predviđeno u njegovu članku 113. stavku 3., do završetka postupaka potrebnih za njegovo sklapanje. Time se ne dovodi u pitanje podjela nadležnosti između Unije i njezinih država članica u skladu s Ugovorima.
   2.   Unija ne primjenjuje privremeno članak 12. stavak 4. Sporazuma.
   3.   Komisija objavljuje obavijest u kojoj se navodi datum početka privremene primjene Sporazuma.
   Članak 4.
   Sporazum se ne smije tumačiti kao da se njime dodjeljuju prava ili nameću obveze na koje se može izravno pozivati pred sudovima Unije ili država članica.
   Članak 5.
   Ova Odluka stupa na snagu na dan donošenja.
   
      Sastavljeno u Bruxellesu 1. lipnja 2016.
      
         
            Za Vijeće
         
         
            Predsjednik
         
         A.G. KOENDERS